b'\n_START_ARTICLE_\nGara Venezia Santa Lucia\n_START_SECTION_\nAmplasare\n_START_PARAGRAPH_\nVenezia Santa Lucia este situat\xc4\x83 \xc3\xaen sestiere Cannaregio, cel mai nordic dintre cele \xc8\x99ase sestieri (districte) istorice ale ora\xc8\x99ului istoric Vene\xc8\x9bia. Ea este situat\xc4\x83 pe insula cea mai nordic\xc4\x83 \xc8\x99i aproape de cap\xc4\x83tul vestic al Canal Grande. Gara se afl\xc4\x83 la kilometrul 267 al c\xc4\x83ii ferate Milano\xe2\x80\x93Vene\xc8\x9bia._NEWLINE_Un pod peste Canal Grande, Ponte degli Scalzi (sau Ponte dei Scalzi) (\xc3\xaen rom\xc3\xa2n\xc4\x83 Podul Descul\xc8\x9bilor), face leg\xc4\x83tura \xc3\xaentre spa\xc8\x9biul din fa\xc8\x9ba g\xc4\x83rii \xc8\x99i sestiere Santa Croce._NEWLINE_Accesul \xc3\xaen ora\xc8\x99ul istoric Vene\xc8\x9bia avea loc doar cu ambarca\xc8\x9biuni ce traversau laguna sau pe cale ferat\xc4\x83 p\xc3\xa2n\xc4\x83 \xc3\xaen 1933. Atunci a fost construit un terminal pentru transportul rutier, cu parc\xc4\x83ri \xc8\x99i sta\xc8\x9bii de autobuz. Pia\xc8\x9ba Gara Santa Lucia (nu gara, ci portul naval de croazier\xc4\x83 - unde opresc ambarca\xc8\x9biunile c\xc4\x83tre Piazzale Roma) a fost, de asemenea, conectat\xc4\x83 cu Piazzale Roma prin Ponte della Costituzione (\xc3\xaen rom\xc3\xa2n\xc4\x83 Podul Constitu\xc8\x9biei).\n_START_SECTION_\nIstoric\n_START_PARAGRAPH_\nConstruc\xc8\x9bia g\xc4\x83rii Santa Lucia a \xc3\xaenceput \xc3\xaen 1860, \xc3\xaen timpul st\xc4\x83p\xc3\xa2nirii ora\xc8\x99ului de c\xc4\x83tre Imperiul Austriac. \xc3\x8en scopul de a face loc pentru cl\xc4\x83direa g\xc4\x83rii \xc8\x99i pentru terminalul feroviar au trebuit s\xc4\x83 fie demolate \xc3\xaen 1861 o m\xc4\x83n\xc4\x83stire \xc8\x99i Biserica Santa Lucia. Gara a preluat la r\xc3\xa2ndul s\xc4\x83u numele acestei biserici._NEWLINE_Actuala cl\xc4\x83dire a g\xc4\x83rii este una dintre pu\xc8\x9binele cl\xc4\x83diri moderniste aflate c\xc4\x83tre Canal Grande. Ea a fost realizat\xc4\x83 dup\xc4\x83 o serie de planuri ini\xc8\x9biate de arhitectul ra\xc8\x9bionalist Angiolo Mazzoni \xc3\xaen 1924 \xc8\x99i dezvoltate de-a lungul urm\xc4\x83torilor zece ani._NEWLINE_\xc3\x8en 1934 a avut loc un concurs pentru un proiect detaliat al actualei g\xc4\x83ri, care a fost c\xc3\xa2\xc8\x99tigat de Virgilio Vallot. \xc3\x8entre 1936 \xc8\x99i 1943, Mazzoni \xc8\x99i Vallot au colaborat la construc\xc8\x9bia g\xc4\x83rii; Mazzoni a proiectat, de asemenea, peronul trenurilor. Terminarea construc\xc8\x9biei, cu toate acestea, a avut loc doar dup\xc4\x83 cel de-al Doilea R\xc4\x83zboi Mondial. \xc3\x8en 1952 sta\xc8\x9bia a fost finalizat\xc4\x83 dup\xc4\x83 un proiect care a fost dezvoltat de c\xc4\x83tre un alt arhitect, Paul Perilli._NEWLINE_\xc3\x8en noiembrie 2009 au \xc3\xaenceput lucr\xc4\x83ri de renovare ale g\xc4\x83rii Santa Lucia. Programul de renovare a inclus \xc3\xaembun\xc4\x83t\xc4\x83\xc8\x9biri ale utiliz\xc4\x83rii spa\xc8\x9biilor \xc8\x99i a fluxului de tranzit intern. \xc3\x8en plus, anumite elemente arhitecturale au fost restaurate; atrium-ul a fost modificat pentru a ad\xc4\x83posti mai multe spa\xc8\x9bii cu scop comercial. Acest proiect a fost finalizat \xc3\xaen 2012, cu un cost de 24 de milioane de euro.\n_START_SECTION_\nCaracteristici\n_START_PARAGRAPH_\n\xc3\x8entruc\xc3\xa2t actuala cl\xc4\x83dire a g\xc4\x83rii este joas\xc4\x83 \xc8\x99i lat\xc4\x83, ea nu domin\xc4\x83 \xc3\xaemprejurimile sale. Flancurile fa\xc8\x9badei sale sunt decorate cu lei vene\xc8\x9bieni. \xc3\x8en spatele fa\xc8\x9badei, exist\xc4\x83 o sala principal\xc4\x83 vast\xc4\x83 cu spa\xc8\x9bii de birouri \xc8\x99i pentru v\xc3\xa2nzarea de bilete, magazine \xc8\x99i depozite de bagaje. Sala principal\xc4\x83, de asemenea, are acces c\xc4\x83tre cele 16 platforme ale sta\xc8\x9biei.\n_START_SECTION_\nTrafic\n_START_PARAGRAPH_\nGara este tranzitat\xc4\x83 de aproximativ 82.000 de pasageri pe zi sau un total de aproximativ 30 de milioane de pasageri pe an._NEWLINE_\xc3\x8en fiecare zi aproximativ 450 de trenuri opresc \xc3\xaen sta\xc8\x9bie. Trenurile de lung\xc4\x83 distan\xc8\x9b\xc4\x83 folosesc platforma central\xc4\x83, \xc3\xaen timp ce platformele pentru trenurile regionale \xc8\x99i suburbane sunt situate la vest._NEWLINE_Gara este sta\xc8\x9bia terminus a mai multor faimoase trenuri, inclusiv Venice Simplon Orient Express.\n_START_SECTION_\nPrivire de ansamblu\n_START_PARAGRAPH_\nGara este conectat\xc4\x83 cu restul Vene\xc8\x9biei prin vaporetto (autobuz acvatic) sau taxiuri acvatice private. \xc3\x8en apropiere de Piazzale Roma se afl\xc4\x83 punctul de plecare al tuturor mijloacelor de transport care merg spre continent.'